KÖRTÁNC ILLUSZTRÁCIÓS KIÁLLÍTÁS
2024-08-30 - 2024-09-01 | Hamvas Béla Pest Megyei Könyvtár Szentendre
A Körtánc közös alkotómunka eredménye: egy európai együttműködési projekt – TIME Together in the Middle of Europe – keretében három gyerekkönyvkiadó dolgozott együtt: a CERKABELLA Könyvkiadó Magyarországról, az EDITURA CASA Romániából és a ZELENÝ KOCÚR Szlovákiából. Országonként 10 író, 10 illusztrátor, 4 fordító, zsűritagok, szerkesztőségek, színészek dolgoztak egy csapatként.⁣
A Körtánc az összetartozásról, az együttműködésről szól, arról, hogy mekkora felszabadító erőt teremt, örömet okoz egymásra hangolódni, felvenni egymás ritmusát.
A kiállítás megtekinthető 2024. szeptember 6-ig a szentendrei Hamvas Béla Pest Megyei Könyvtárban. A belépés ingyenes.⁣⁣⁣⁣

KÉK ÁLLATOK CSOPORTOS KIÁLLÍTÁS
2024-08-30 - 2024-09-01 | Newsee Store
Ezen a rendhagyó és vidám kiállításon sok szentendrei vagy szentendrei kötődésű művész munkáját csodálhatják vagy vásárolhatják meg az érdeklődők.

A PARTI MEDVE NAGY NYÁR VÉGI NYOMATVÁSÁRA
2024-08-30 - 2024-09-01 | Parti Medve, Ignatovity Jakov utca 2., Szentendre, Pest, 2000
Kortárs képzőművészek nyomatait kínáljuk a fesztivál ideje alatt 20% kedvezménnyel: Agócs Írisz, Hanga Réka, Horváth Mónika, Pájer Lilla, Pásztohy Panka, Rofusz Kinga, Simonyi Cecília, Szegedi Katalin – és még sokan mások.⁣⁣

Az IKON csoport kiállítása
2024-08-30 - 2024-09-01 | Pirk János Múzeum
Az IKON csoport művészeti egyesület szervezetileg 2004-ben alakult meg. Nem volt elvárás csak egy azonos világlátás, művészi szemlélet. Ennek a változatossága a későbbiekben is megmaradt. Az egyesület értéke a művészeti sokszínűségében rejlik, tagjai fotósokból, festőkből, grafikusokból, szobrászokból állnak és mintegy 40 kiállítást szerveztek már Szentendtrén és országszerte sok helyszínen. Több alkalommal is megszervezték az úgynevezett IKON-napot például a Bükkös patak partján, ami egy egész napos program volt a Szentendre Éjjel-Nappal programsorozat keretében. Célunk, hogy az IKON csoport alkotói a szentendrei művészeti életében és a művészeti hagyományokban töltsenek be meghatározó szerepet.

Kalocsai Zoltán festőművész virágcsodái
2024-08-30 10:00 - 18:00 (Europe/Budapest) | RegenTag Műhelygaléria, Kucsera Ferenc utca 2/a, Szentendre, 2000, Magyarország
A fesztivál mindhárom napján megtekinthető a Kalocsai Zoltán festőművész virágcsodáit bemutató kiállítás.

BABAKOCSI KIÁLLÍTÁS
2024-08-30 10:00 - 18:00 | Blue Land Folklor
A kiállítás az üzlet előtti Virágok és Kívánságok terén tekinthető meg. Az üzlettulajdonos gyűjteménye olyan eredeti méretű, illetve gyerekjátéknak készült babakocsiból áll, melyek a 19-20. századból származnak. Az arra járók nemcsak a babakocsik „évjáratát”, hanem jellegzetességeit, és érdekességeket is megtudhatnak.

COLORS OF HUNGARY
2024-08-30 10:00 - 18:00 | Blue Land Folklor
A Colors of Hunary állandó kiállítás a különböző országrészekből gyűjtött terítőket, párnákat, kerámiákat, babákat mutatja be abból a célból, hogy a látogatók megismerjék a magyar népművészet sokoldalúságát és szépségeit. A kiállítás nyitvatartási időben ingyenesen megtekinthető.

Élményfestés
2024-08-30 10:00 - 18:00 | Fess-Velem Élményfestő stúdió, Alkotmány u. 14., Szentendre, Pest, 2000
Élményfestés személyre szabottan előzetes bejelentkezés alapján a Fess-Velem Élményfesttő Stúdióban. Válassz időpontot és képét, amit meg szeretnél festeni! Semmit nem kell hoznod, csak magadat és a tehetségedet, a festéktől az instrukciókig minden segítséget megkapsz, az általad kiválasztott kép megrajzolva vár feszített vászonra!
További részletek és bejelentkezés: www.fess-velem.hu

KÖZÖS KÉPALKOTÁS
2024-08-30 10:00 - 19:30 | Newsee Store
Közös és szabad képalkotás az utca embereivel a Newsee Store falán. A Newsee Store utcafrontján és belső terében lehetőség nyílik a szabad képalkotásra egy nagy kifeszített papíron, ahol mindenki kapcsolódhat egymással időtől függetlenül ebben a három napban. Cél, hogy közösen alkossunk egy nagy képet, amely rajzokat és szövegeket egyaránt tartalmazhat. Az eszközöket és teret a Newsee Store biztosítja, minden más a képzeletre van bízva.

Éjjel-nappal MikroCsodák Múzeuma
2024-08-30 10:00 - 21:30 | MikroCsodák Múzeuma, Görög utca 4., Szentendre, Pest megye, 2000, Magyarország
A Szentendre Éjjel-Nappal Nyitva programsorozat alkalmából hosszabbított nyitvatartással várja a látogatókat a MikroCsodák Múzeuma!
2024.08.30. 10:00 – 21:30
2024.08.31. 10:00 – 21:30
2024.09.01. 10:00 – 21:30
www.mikrocsodak.hu | 2000 Szentendre, Görög utca 4.

A magyar csokoládéművészet világszínvonalú! -3 tételes kötetlen és önműködő kóstolósor
2024-08-30 10:00 - 23:00 | Édeni Édességek Boltja, Dumtsa Jenő utca 9., Szentendre, Pest, 2000, Magyarország
Mindhárom SZÉN napon kedvet csinálunk Magyarország TOP csokoládéihoz!
Az “ÉDENI HÁRMAS” kóstolótálcán:1 téma, 3 csokifalat + minden fontos információ
1. kóstoló: Rózsavölgyi teljes kiőrlésű ét 72%
2. kóstoló : Chococard Nicaragua tej 58%
3. kóstoló: Harrer barackmagos-barackos vegán
A hármas kóstoló ára: 1590 Ft

SZABAD RAJZ
2024-08-30 10:00 - 2024-09-01 19:30 | Newsee.Store, Alkotmány u.3., Szentendre, 2000, Magyarország
Ha már Éjjel-Nappal Szentendre, ha már művészetek, akkor alkossunk együtt!
Szabad rajzra invitálunk kicsiket és nagyokat is, hogy egy képben megalkothassunk mindent, ami felfér egy lapra. Bármikor tudtok a képhez hozzátenni augusztus 30. és szeptember 1. között. Az egyik kifeszített „vásznat” az utcafronton találjátok, a másikat pedig az üzlethelyiségben.
Gyertek és ugorjatok be megpihenni és rajzolni!
„Életünk egy alkotás. Törekednünk kell rá, hogy mindig a művészei legyünk.” – Kent Nerburn
Ebben az időszakban pedig különösen érdemes betérni majd hozzánk, mert tele leszünk programokkal a Newsee Store-ban és a Japánkertben is.

TERÍTÉKEN A PORCELÁN
2024-08-30 11:00 - 18:00 | Szente Krisztina Ceramic Studio, Gőzhajó utca 1., Szentendre, 2000, Magyarország
Kortárs porcelán galéria, nyitott műhely és kínai teakóstoló a Szente Krisztina Ceramic Studioban a fesztivál mindhárom napján.

Art-Fal: Byhon Győző és Gulyás Andrea kiállítása
2024-08-30 11:00 - 20:00 | Görög utca, Fő tér, Szentendre, Pest, 2000
A Szentendrén élő művészházaspár az idén is bemutatja a friss munkáit a Szentendre Éjjel-Nappal Nyitva Fesztivál keretében.
Házigazdák: Byhon Győző és Gulyás Andrea

AD MAKRAME MŰHELYBEMUTATÓ ÉS WORKSHOP
2024-08-30 11:00 - 20:00 | AD Makrame, Dumtsa Jenő utca 11., Szentendre, Pest, 2000, Magyarország
Az AD Makrame márkát Gyarmati Teodóra alapította 2020-ban. A márkát a kézműves munka szeretete, az egyediségre való törekvés, valamint a dizájn és művészet összehangolása hívta életre. Az alkotó munkái egytől egyig egyedi tervezésű, aprólékosan kidolgozott, kézi csomózással készített alkotások.
A Dumtsa Jenő utca 11. szám alatt található műhely a fesztivál ideje alatt nyitva áll a látogatók előtt. Több folyamatban lévő munka megismerésével a látogatók betekintést nyerhetnek a munka folyamatába, valamint egy közös projekt keretében ki is próbálhatják a csomózás alapjait.
Helyszín: AD Makrame (Dumtsa Jenő utca 11.)

Akusztikus zongora délután
2024-08-30 12:00 - 18:00 | Passata Pizza, Alkotmány utca 2., Szentendre, Pest, 2000, Magyarország
Pizza, zene rajongók figyelem!
El tudod magad képzelni, hogy lazulsz egy kellemes nyári délután a teraszon, szürcsölöd a jéghideg Aperol Spritzet és kellemes akusztikus zongora kíséretében storyzol a barátaiddal?!
Nálunk az álmok valóra válnak! Zongora akusztik napot tartunk a szentendrei Passataban!
Olasz dallamok, napjaink legkedveltebb popzenéi, vagy akár a Te kedvenc számod egyedi stílusban, élőben, zongorán megszólaltatva.
Foglalj asztalt és tölts el egy kivételesen hangulatos ebédet pároddal, barátaiddal!
Mi már nagyon várjuk!

PIRK JÁNOS MÚZEUM ÉJJEL-NAPPAL
2024-08-30 12:00 - 21:00 | Pirk János Múzeum
A fesztivál ideje alatt meghosszabbított nyitvatartással várja látogatóit a Pirk János Múzeum.
Pirk János (1903-1989) festőművész, a XX. századi magyar művészet és a szentendrei festészet egyik kiemelkedő alkotója, számos kitüntetés díjazottja. Művészi pályája 1919-től 1989-ig hetven évet ívelt át, a Nagybányai Művésztelepen indult, további állomásai Budapest, Róma, Párizs, Nagybánya, Gödöllő és Szentendre voltak.
A kiállítás belépőjeggyel látogatható.

"MANA CLASSES" ÉKSZERKIÁLLÍTÁS
2024-08-30 14:00 - 20:00 | Mana Ékszerstúdió, Görög utca 4., Szentendre, Pest, 2000
A kiállításon a Mana Ékszerstúdió elmúlt évi ékszer-design kurzusainak munkáiból mutatunk be válogatást. Tárlatvezetéseket, műhelybemutatókat tartunk – kapcsolódva a MűvészetMalomban zajló Inflow Kortárs Ékszer Kiállítás és Konferencia programjaihoz.
Műhelybemutató és tárlatvezetés: szeptember 1. 10:00, 16:00

ÉJJEL-NAPPAL TÁRSASJÁTÉK
2024-08-30 14:00 - 22:00 | Dunaparti Művelődési Ház – udvari terem, Dunakorzó 18., Szentendre, Pest megye, 2000
A fesztivál alatt a Felnőttmegőrző – Társasjátékos Klub rendkívüli játéknapot tart, három napon át társasjáték-maraton lesz! Az érdeklődők játszhatnak a felnőtteknek szóló legjobb stratégiai, és logikai társasjátékokkal.
Péntek-szombat 14:00-22:00
Vasárnap 14:00-18:00

RUSTICA BORKÓSTOLÓ PINCETÚRÁVAL
2024-08-30 16:00 - 17:00, 2024-08-30 18:00 - 19:00 | Rustica Borműhely, Gőzhajó u. 2., Szentendre, 2000, Magyarország
4 tételes borkostoló pincetúrával. Hűtse le magát nálunk, találkozzunk Szentendre belvárosában található 100 m hosszú borospincénkben, ahol a bort készítjük! Elmeséljük, hogy melyik bornál milyen kihívásokkal néztünk szembe, hogy mi a különbség, ha ugyanazt a bort light, medium vagy strong pörkölésű hordókban érleljük.
A program hossza körülbelül 1 óra, a pincében 10-12 fok van, érdemes melegebb ruhával is készülni.
Előzetes bejelentkezés ajánlott az info@rusticabor.hu e-mail címen.
A borkóstoló ára: 6000 Ft/fő
Időpontok:
augusztus 30. (péntek) 16:00, 18:00
augusztus 31. (szombat) 16:00, 18:00
szeptember 1. (vasárnap) 16:00, 18:00

GYULAPAPA RETRO ZENÉI A RETRO DESIGN CENTERBEN
2024-08-30 16:00 - 18:00 | Retro Design Center, Rév u. 4., Szentendre, Pest megye, 2000
A Retro Design Center udvarán Gyulapapa retro zenéi színesítik a ’70-es, ’80-as évek világából származó „filléres emlékeink” kiállításának megtekintését. Élvezhetjük a 60-as, 70-es, 80-as évek rockklasszikusainak (Beatles, Hollies, Bob Dylan, Joan Baez, Kris Kristofferson, Leonard Cohen stb.) számait gitáron, és ha kedvünk tartja, énekelhetünk is Gyulapapával a szocialista autóipar remekeivel a háttérben.

dm Egészségbusz & Szépségbusz
2024-08-30 16:00 - 23:00 | Dunakorzó, Dunakorzó 18., Szentendre, 2000, Magyarország
Augusztus 30-án 16:00-23:00 között és 31-én és 14:00 és 22:00 között a Szentendre Éjjel-Nappal Nyitva Fesztiválon a dm Egészségbusszal és a dm Szépségbusszal is találkozhatnak az érdeklődők.
dm Egészségbusz
A női egészség vagy saját magunkról való gondoskodás még mindig túl kevés teret kapnak. A dm zászlójára tűzte, hogy változtat ezen, ezért idén megismételjük tavaly nyári kampányunkat, így újra a női egészség kerül a fókuszba.
A TritonLife együttműködésével a dm Egészségpontunkon lehetőséged lesz arra, hogy több szolgáltatást* is kipróbálj. vércukor mérés bőrgyógyászati vizsgálat vérnyomás mérés általános egészségügyi állapot felmérése kérdőívvel testsúly, testmagasság egészségtippek nőknek várandósság alatti egészségtippek gyermekgondozási, babaápolási tippek egészségtippek az idősebb korosztálynak táplálkozással kapcsolatos tanácsok*Az elérhető szűrések listája helyszínenként változhat, a változtatás jogát fenntartjuk.Bővebb információk: www.dm.hu/noiegeszseg
dm Szépségbusz
A dm szépség kampányában a természet az új impulzusok forrása! Az élet számos területén a természet felfedezéséből merítjük az inspirációt: a fauna és flóra sokfélesége, vadsága, pompája, az egzotikus növények, gyümölcsök, pillangók, madarak segítenek elvezetni egy fantáziavilágba és így kiszakadhatunk a szürke hétköznapokból, elmélyülhetünk a természet szépségében.
A mozgó szépségműhelyben az alábbi programokkal várjuk az érdeklődőket: sminkelés alverde, s-he és trend !t up termékekkel hajformázás balea termékekkel szakembereink bemutatják a dm márkás újdonságokat és szépségtanácsokkal is ellátják a vendégeket beszállítóink jóvoltából apró ajándékkal is kedveskedünk azoknak, akik a szépségbusz szolgáltatásait igénybe veszik a szépülés eredményét egy fotón is megörökítjük, amelyet ajándékba odaadunk. a kicsik sem fognak unatkozni, amíg Anya szépül, mert számukra gyereksarokkal készülünk.
A dm Szépségbusz állomásain hulladékgyűjtő dobozok kihelyezésével segítünk megfelelően gyűjteni a lejárt vagy nem használt kozmetikai termékeket. Az összegyűjtött hulladék szelektív gyűjtését, elszállítását, a hulladék ártalmatlanítását, amennyiben lehetséges, a csomagolóanyagok megtisztítását és újrahasznosítását partnerük, a Beautycle végzi.
Ha legalább 5 db lejárt, elhasznált meghatározott kategóriájú kozmetikai terméket** elhozol a dm Szépségbuszon elhelyezett gyűjtőládába, mi ezt értékes ajándékkal viszonozzuk.
**az alábbi termékeket hozhatod vissza: Bőrápolási termékek (krém, szérum, testápoló, tusfürdő, naptej stb), bármilyen jellegű sminktermék (alapozó, korrektor, szempillaspirál, púder, pirosító, paletták, szemhéjtus, rúzs, szájfény stb), hajápolási termékek (sampon, balzsam, olaj, szérum, hajlakk, zselé/wax stb), egyéb testápolási/ szépészeti termékek (sminklemosó, körömlakk, dezodor, fogkrém, parfüm stb.)

Találkozások: az Art-Raszter Művészeti Védőháló kiállítása
2024-08-30 17:00 - 18:00 | Szerb Egyházi Múzeum udvara, Fő tér 6., Szentendre, 2000, Magyarország
Az Art-raszter Művészeti Védőháló Alapítvány képzőművészeinek kiállítása, valamint a Szkarabeusz-díj átadása.
Időpont: 2024. augusztus 30. 17:00Helyszín: Szerb Egyházi Múzeum udvara
A szabadtéri tárlat megtekinthető a Szentendre Éjjel-Nappal Nyitva Fesztivál ideje alatt, naponta 11:00-20:00 óra között.

Az üresség forma - Hidvégi Petra keramikus kiállítása
2024-08-30 17:00 - 18:00 | RegenTag Műhelygaléria, Kucsera Ferenc utca 2/a, Szentendre, 2000, Magyarország
Megnyitó: 2024. augusztus 30. péntek, 17:00
Közreműködik: Negura Cooking School
A program ingyenes.

A Városháza a pincétől a padlásig
2024-08-30 17:00 - 19:00 | Városháza
A város egyik legjellegzetesebb épülete a Szentendrei Városháza, amely 1730 óta áll a belváros központjában. Az elmúlt években nagy népszerűségnek örvendő program keretében most ismét bejárhatjuk belülről is az épületet – egészen a pincétől a padlásig!A séta közben természetesen számos érdekes információt megtudhatunk majd az elmúlt évszázadok itt megtörtént eseményeiről és bejuthatunk titkos helyekre is…

Sétavezető: Komáromi-Raisz BorbálaIdőtartam: +/- 120 percIndulás: a Városháza előlLétszám: max. 20 fő
Regisztráció szükséges a tdm@szentendre.hu e-mail-címen.

Dj Infarto - live Kacsakő
2024-08-30 17:00 - 21:00 | Kacsakő Bisztró, Duna korzó 21, Szentendre, Pest, 2000, Magyarország
Dj Infarto (URU), az az MC Guacho, a Los Orangutanes frontembere, ezúttal a drum & bass chill változatának csak is énekelt verzióit hozza el nektek.

Filmek éjszakája a P'Art Moziban
2024-08-30 17:45 - 2024-08-31 02:00 | P’Art Mozi, Dunakorzó 25., Szentendre, 2000, Magyarország
A Szentendre Éjjel-Nappal Nyitva Fesztivál nyitónapján éjszakai mozizásra hívunk minden filmrajongót!
4 FILM 1 KARSZALAGGAL
A karszalag ára 5000 Ft, amely megvásárolható a P’Art Mozi jegypénztárában.
17:45 MOTOROSOK 116’ (feliratos)20:00 DEADPOOL ÉS ROZSOMÁK 127’ (szinkronizált)22:15 BORDERLANDS 102’ (feliratos)00:00 ALIEN: ROMULUS 120’ (feliratos)
Egy filmre szóló külön jegy váltására nincs lehetőség, a programon csak és kizárólag a karszalag megvásárlásával lehet részt venni.

Gitáros duók a színen! / Bellusz Tamara duó
2024-08-30 18:00 - 20:00 | Folt Kávézó, Kucsera Ferenc u. 11., Szentendre, Pest, 2000, Magyarország
Jómagam 7 éve énekelek, klasszikus énekkel indítottam, aztán egy évig tanultam könnyűzenei hangképzést, mielőtt a Kőbányai Zenei Stúdió első évfolyamos tanulója lettem. Jelenleg itt folytatom a tanulmányaimat. Klisé: a zene mindig az életem része volt, valamilyen hangszeren mindig játszottam, sok mindenbe belekóstoltam. Jelenleg keresem a helyemet, a stílusomat a zenében, amiben Rigó Laci, évfolyam társam segít, akivel nemrég belevágtunk egy egyszál gitáros-énekes formációba, amiben feldolgozásokat csinálunk.
A belépés ingyenes!
Folt Kávézó asztalfoglalás:
foltnok@gmail.com
06 30 448 8515

Győri Design Campus - Ütem! - Kiállításmegnyitó, tárlatvezetés és koncert
2024-08-30 18:00 - 20:00 | Szentendrei Régi Művésztelep, Bogdányi u. 51., Szentendre, Pest, 2000
Milyen üzeneteket adhat át a beatkorszak a fiatal generáció számára? Hatással lehetnek-e a kortárs alkotókra a beatgeneráció által meghozott döntések, örökölt mintázatok? Többek között ezeket a kérdéseket boncolgatják a győri Széchenyi István Egyetem Design Campusának hallgatói, akik egy pop-up kiállítás keretében prezentálják alkotásaikat, egyhetes nyári művésztelepük záró akkordjaként.
A Beat! kiállítás fotóanyagára reflektáló kiállítást Krizbai Gergely – Krizbo, Barcsay-díjas grafikus, képzőművész, a Design Campus művésztelep vezetője nyitja meg. A tárlatvezetést követően, a kortárs anyagot a Szentendrei Régi Művésztelep kertjében Krizbai Domokos szólóprojektjének kísérleti, improvizatív hangzásvilága egészíti ki.
Helyszín: Szentendrei Régi Művésztelep, 2000 Szentendre, Bogdányi út 51.
PROGRAM:18:00 – Tárlatvezetéssel egybekötött kiállításmegnyitóKrizbai Gergely – Krizbo, Barcsay-díjas grafikus, képzőművész
19:00 – Krizbai Domonkos koncertLemúriai folk, kísérleti loopozda, mélytengeri kalandok, zajzene, álmaidból ismerős dallamok – egy talán sose létező kultúra muzsikája. Gitárra komponált és improvizált történetek. „Antropomorf” zenéjét kísérletinek, a jazz, az ambient és a világzene fúziójának hívhatjuk. Az ismétlődésnek meghatározó szerepe van, de a loopok szigorú monotonitását improvizáció töri meg.
A program ingyenes.
